Iuwen erszamen vorsichtighen vnnd wysighen mannen heren borghermester vnnd raetman deer staed Reual, vnsen gaden vrunden, do wy borghermester vnnd raetman tho Abo vnsen vruntliken grote, wytlick vnnd oppenbaer bekennende vnnd betugende jn vnnd myt dussen vnsen oppen breuen, dat vor vns erschennen is de duchtighe vnnd erbare man juncker Wyllem van den Velde van weghen syner erliken huesfrouwen, Birgitten, vnnd eren eruen dosse nabescreuenne sake andreppende vnnd heeff oppenbaer tho ghestaen vnnd bekandt, dat he van iuwer erszamheyt entfanghen vnnd vpgheboret hebbe zodaen twe dusent marck Rigisch alse de alderdorluchtigeste vnnd hoech gheboerne vorste vnnd here her Johan konninck tusschen den suluen iw erszamheyt vnnde juncker Wyllem voerghescreuen van weghen sonnighes erfftals haluen syner huesvrowen, Birgitten, vnnd eren eruen ghestoruen heerkommende van sellighen her Kost van Borstels vnd her Iacob Vresen weghen jn vruntschop bededinghet vnnd aff ghesproken heff, welkere twe dusent marck enthaluen denne de voerbenonthe juncker Willem vor sick, syne huesvrouwen vnnd ere eruen vnnd alle de ghenne, de dat anrorende vnnd anlanghen mochte, heeff vorlaten vnnd quitt gheschulden verleth oick vnnd quitt schelt iwe erszamheyt, juwe nakommelinge vnnd alle de iuwe van so daen bededinghende ghelde mit alle den, dat daer an cleuet, van aller thosprake, anclage vnnd anrekynghe, de he, syne huesfrowe vnnd ere eruen vnnd anhelders bet an dossen dach jn ghenerleye mathe tho iuw hath hebben, van aller namaninghe euen ghanszen vullenkomendhe ghenslike quitt, f[r]y, ledigh vnnd loess, nimmer in ewighen tyden daer vp tho sakende vnnd des fal varder iuwe erszamheyt ghans ghelouen vnnd secker thouorsicht tho vns hebben. Dat se vmme sodaen twe dusent marck bededynghes gheldes nimmer meer anlanghen sollen, daer wylle wy iw guet voer wesen vnnd quet syn vormiddels craft vnses breues etc. Tho oerkunde deer wahrheyt – – – – – – – – – –